Էդուարդո Կամավինգա

Էդուարդո Կամավինգա (ֆր․՝ Eduardo Camavinga, նոյեմբերի 10, 2002, Միկոնժե, Անգոլա), ֆրանսիացի ֆուտբոլիստ, կիսապաշտպան։ Հանդես է գալիս իսպանական «Ռեալ Մադրիդի» և Ֆրանսիայի ազգային հավաքականի կազմում։


== Երիտասարդ տարիներ ==
Կամավինգան ծնվել է 2002 թվականի նոյեմբերի 10-ին Անգոլայի Միկոնժե քաղաքում գտնվող փախստականների ճամբարում՝ Կոնգոյի Հանրապետության Կինշասա քաղաքից տեղափոխված ընտանիքում։ Ունի 5 եղբայր ու քույր։ Ընտանիքը տեղափոխվել է Ֆրանսիա, երբ Էդուարդոն երկու տարեկան էր։ Նրա մանկությունն անցել է Ֆուժեր քաղաքում։ Մինչ ուշադրությունը ֆուտբոլի վրա կենտրոնացնելը՝ Էդուարդոն զբաղվել է նաև ձյուդոով։ 2013 թվականին Կամավինգաների տունը վառվեց՝ ավերելով ընտանիքի ունեցվածքի մեծ մասը։ Ֆրանսիացին որոշեց, որ սա մոտիվացիայի աղբյուր է՝ ֆուտբոլիստի իր կարիերային հետևողական լինելու համար։


== Ակումբային կարիերա ==


=== «Ռեն» ===
Կամավինգան միացել է ֆրանսիական «Ռենի» ակադեմիային 11 տարեկան հասակում։ Իր առաջին պրոֆեսիոնալ պայմանագիրը նա թիմի հետ կնքել է 2018 թվականի դեկտեմբերի 14-ին՝ 16 տարեկան և 1 ամսական հասակում՝ դառնալով թիմի պատմության ամենաերիտասարդ ֆուտբոլիստը։ Ֆուտբոլիստն իր առաջին պաշտոնական հանդիպումը անցկացրել է 2019 թվականի ապրիլի 6-ին՝ մասնակցելով Լիգա 1
-ի շրջանակներում կայացած «Անժե ՖԱ»-ի դեմ հանդիպմանը, որն ավարտվել է ոչ-ոքի՝ 1-1 հաշվով։ Այդ հանդիպման շնորհիվ Էդուարդոն դարձել է ֆրանսիական թիմի կազմում իր դեբյուտը նշած ամենաերիտասարդ ֆուտբոլիստը(16 տարեկան և 6 ամսական)։ 
2019 թվականի օգոստոսի 18-ին «Պարի Սեն-Ժերմենի» դեմ կայացած խաղում դարձել է գոլային փոխանցման հեղինակ ու ճանաչվել հանդիպման լավագույն ֆուտբոլիստ։ Այդ հանդիպումն ավարտվել է 2-1 հաշվով՝ փարիզյան թիմի պարտությամբ։ «Ռենի» կազմում Կամավինգան իր առաջին գոլը խփել է 2019 թվականի դեկտեմբերի 15-ին «Օլիմպիկ Լիոնի» դեկ կայացած խաղում՝ հանդիպման 89-րդ րոպեին։
ՈՒԵՖԱ Եվրոպայի Լիգա 2020-21 շրջանակներում Էդուարդո Կամավինգան մասնակցել է «Կրասնոդարի», «Չելսիի» և «Սևիլիայի» դեմ կայացած հանդիպումներին։


=== Ռեալ Մադրիդ ===
2021 թվականի օգոստոսի 31-ին Էդուարդո Կամավինգան տեղափոխվել է իսպանական Լա Լիգան ներկայացնող «Ռեալ Մադրիդ»։ Նա թիմի հետ պայմանագիր է կնքել մինչև 2017 թվականի հունիսի 30-ը։ Իսպանական ակումբի կազմում Կամավինգան իր նորամուտի հանդիպումը անցկացրել է 2021 թվականի սեպտմեբրի 12-ին՝ փոխարինման դուրս գալով «Սելտա Վիգոյի» դեմ խաղում։ Փոխարինման դուրս գալուց րոպեներ անց ֆրանսիացի ֆուտբոլիստը խփել է նաև իր անդրանիկ գոլը մադրիդյան թիմի կազմում՝ օգնելով թիմին հաղթել 5-2 հաշվով։


== Միջազգային կարիերա ==
2019 թվականի նոյեմբերի 5-ին Էդուարդո Կամավինգային շնորհվել է Ֆրանսիայի քաղաքացիություն։ Երկու օր անց՝ նոյեմբերի 11-ին ֆուտբոլիստը ընդգրկվել է Ֆրանսիա Մ21 հավաքականի կազմում՝ Վրաստանի և Շվեյցարիայի հավաքականների դեմ ընկերական հանդիպումներին մասնակցելու ։ 
2020 թվականի օգոստոսի 27-ին՝ Պոլ Պոգբայի COVID-19-ի թեստրի դրական պատասխանի հաստատումից հետո Կամավինգան հրավիրվել է նաև Ֆրանսիայի ազգային հավաքական։ Այդպիսով նա դարձավ Ռենե Ջերարդից հետո ամենաերիտասարդ ֆրանսիացին, որը հրավիրվել է ազգային հավաքական։ Հավաքականի կազմում նա իր դեբյուտը նշել է սեպտեմբերի 8-ին՝ մասնակցելով ՈՒԵՖԱ Ազգերի Լիգայի խմբային փուլի շրջանակներում կայացած Խորվաթիայի հավաքականի դեմ հանդիպմանը, որն ավարտվեց 4-2 հաշվով՝ ֆրանսիացիների հաղթանակով։ Նա այդ հանդիպման միջնամասում փոխարինեց Ն'Գոլո Կանտեին։ Այդ հանդիպմանը մասնակցելու շնորհիվ Էդուարդոն դարձավ Մաուրիսե Գաստիջերից հետո ամենաերիտասարդ ֆուտբոլիստը, որը հանդիպման է մասնակցել Ֆրանսիայի հավաքականի կազմում։
2020 թվականի հոկտեմբերի 7-ին ֆրանսիացի ֆուտբոլիստը իր առաջին հանդիպումն է անցկացրել՝ դաշտ դուրս գալով մեկնարկային րոպեներից և մասնակցելով Ուկրաինայի հավաքականի դեմ հանդիպմանը։ Այդ խաղում նա նաև խփել է իր առաջին գոլը հավաքականի կազմում՝ հավաքականի կազմում ամենաերիտասարդ գոլի հեղինակ անվանակարգում զբաղեցնելով երկրորդ հորիզոնականը՝ Մաուրիսե Գաստիջերից հետո։
2021 թվականի հունիսի 25-ին Էդուարդո Կամավինգան ընդգրկվեց Օլիմպիական խաղերին մասնակցող Ֆրանսիայի հավաքականի կազմում։ Սակայն, որոշ ժամանակ անց նա դուրս եկավ այդ ցուցակից իր թիմի՝ «Ռենի» հետ կապված խնդիրների պատճառով։


== Վիճակագրություն ==


=== Ակումբային ===


=== Միջազգային ===


=== Միջազգային գոլեր ===


== Ձեռքբերումներ ==
Լիգա 1-ի ամսվա լավագույն ֆուտբոլիստ - Օգոստոս 2019


== Ծանոթագրություններ ==


== Արտաքին հղումներ ==
Էդուարդո Կամավինգայի էջը «Ռեալ Մադրիդ ՖԱ»-ի պաշտոնական կայքում
Ցուցանիշները Ֆրանսիայի Ֆուտբոլի Ֆեդերացիայի պաշտոնական կայքում
Ցուցանիշները ՈՒԵՖԱ պաշտոնական կայքում